Polisie fnuik gewapende rowers(Foto verskaf) Twee gewapende rowers is Maandag dood tydens ŉ skietery met die polisie in Olifantsfontein, Ekurhuleni. Een van die verdagtes is beseer. Lt.kol. Mavela Masondo, woordvoerder van die polisie, sê die voorval het omstreeks 10:30 plaasgevind. “Die span het beslag gelê op drie ongelisensieerde vuurwapens en ŉ voertuig is geskut wat vroeër vandeesmaand vermoedelik in Sandringham gekaap is.” Die polisie se misdaadintelligensie-eenheid het inligting ontvang oor verdagtes wat ŉ gewapende roof en kaping in Ekurhuleni beplan. “ŉ Span wetstoepassers, insluitend die misdaadintelligensie-eenheid van Ekurhuleni, SAPD-hoofwegpatrollie-eenheid, Gautengse saturasie-eenheid, Tracker Connect en Bad Boyz Security het op die inligting gereageer en gebeure gemonitor.” Die span het drie verdagtes in ŉ GWM-sportnutsvoertuig opgemerk en hulle onderskep. “Die verdagtes het skote op hulle gevuur en die span het teruggeskiet. Die verdagtes het teen ŉ heining vasgery. Twee verdagtes is noodlottig gewond. ŉ Derde het beserings opgedoen.” Nie een van die wetstoepassers is beseer nie. Masondo sê die polisie ondersoek onder andere sake van sameswering om gewapende roof te pleeg, die besit van ongelisensieerde vuurwapens en ammunisie, die besit van ŉ gekaapte voertuig en poging tot moord. Daar sal ook ŉ ondersoek wees om te bepaal of die verdagtes moontlik met ander misdade verbind kan word.